
Kortárs építészeti irányzatok az angol építészetelméleti etika tükrében

Morus Tamás 1516-ban kiadott, műfajteremtő Utópia című műve kiemelkedő jelentőséggel bírt az irodalom mellett a társadalomtudományok, a morálfilozófia, és az építészetelmélet szempontjából is. A könyv egy Nagy-Britanniához hasonló adottságokkal rendelkező, elképzelt szigetről hazatért követ szemszögéből fogalmaz meg kritikát Anglia társadalmára nézve, majd leírja e terület, Utópia társadalmi berendezkedését és épített környezetét, melyeknek alapelgondolásai az antik világban keresendők.
A könyv átfogó struktúrájában és egyes gondolataiban is hat az építészetelméletre. A koraújkortól a premodernizmus korszakáig az angol építészetelméleti művek esetén felvázolható egyfajta eszmei és tartalmi folytonosság. A századfordulóig jellemző, alapvetően vallásos világnézeti hozzáállás egyes alkotóknál a társadalomtudományok felé való elmozdulással, a racionális, szekularizált megközelítéssel vegyült. Tartalmilag a teoretikusok eltérő hangsúlyokkal, valamint korszakonként változó arányban, de mindig merítettek az Utópiában fellelhető témakörök által kínált tárgyakból, etikai, esztétikai, ideológiai kérdések összefüggésrendszereit vizsgálva meg.
A fentiekben vázolt széles tudományos merítés indokolttá teszi a morálfilozófia alapfogalmainak áttekintését. Az építészetelméleti írások, utópiák vizsgálatát érdemes a morálfilozófiai szándékok egyértelmű megjelenéseinek keresésével gazdagítani. A tudományág- és műfajteremtő Utópia szerkezetének tárgyalása után az egyes források által felvetett egyedi kérdéskörökben elmondottak egymással való összevetése történik meg, illetve az egyes alkotók elgondolásainak következetességével, e morális megközelítés premodern cáfolati kísérletéig eljutva. A megfogalmazott gyakorlati iránymutatások kortárs érvényességét fejtegeti a negyedik alfejezet, rámutatva a kérdéskörök hasonlóságára. A zárófejezet elméleti szempontból összegzi a korszak eredményeit, szinkronikus következetességet keresve, és rámutatva a történeti folytathatatlanság időszemantikai okaira is. Bemutatásra kerül a modern és a posztmodern alternatíva, valamint annak lehetséges, de figyelmen kívül hagyott forrásai. A gyakorlati és elméleti szempontok áttekintését követően a következtetés az erkölcs építészeti alkalmazhatóságának kérdésére keres választ. Az építészeti etikában lehetséges megoldás menetével, eredményével és hatásával zárul a dolgozat.



